走答明略適堯民來相約奉謁故篇末及之
作者：黄庭堅
朝代：宋

paragraphs: 君不見生不願爲牛後，寧爲雞口。
吾聞向來得道人，終古不忒如維斗。
希價咸陽諸少年，可推令往挽令還。
俗學風波能自拔，我識廖侯眉宇間。
省庭無人與爭長，主司得之如受賞。
東家一笑市盡傾，略無下蔡與陽城。
生珠之水砂礫潤，生玉之山草木榮。
觀君詞章亦如此，諒知躬行有君子。
更約探囊閱舊文，蛛絲燈花助我喜。
賢樂堂前竹影斑，好鳥自語莫令彈。
北鄰著作相勞苦，整駕謁子邀同攀。
應煩下榻煮茶藥，坐待月輪銜屋山。